**ЖОГОРКУ ЕВРАЗИЯ ЭКОНОМИКАЛЫК КЕҢЕШИ**

**ЧЕЧИМ**

2017-жылдын «14» майы **№ 6** Сочи шаары

**Евразия экономикалык бирлигинин Агроөнөр жай**

**саясаты боюнча кеңеши жөнүндө**

2014-жылдын 29-майындагы Евразия экономикалык бирлиги жөнүндө келишимдин 12-беренесинин 2-пунктунун 22-пунктчасына ылайык Жогорку Евразия экономикалык кеңеши **ч е ч т и**:

1. Көмөкчү орган – Евразия экономикалык бирлигинин Агроөнөр жай саясаты боюнча кеңеши түзүлсүн.

2. Евразия экономикалык бирлигинин Агроөнөр жай саясаты боюнча кеңеши жөнүндө жобо тиркемеге ылайык бекитилсин.

**Жогорку Евразия экономикалык кеңешинин мүчөлөрү:**

**Армения Беларусь Казакстан Кыргыз Россия**

**Республикасынан Республикасынан Республикасынан Республикасынан Федерациясынан**

БЕКИТИЛДИ

Жогорку Евразия экономикалык

кеңешинин 2018-жылдын

14-майындагы № 6 чечими менен

**Евразия экономикалык бирлигинин Агроөнөр жай**

**саясаты боюнча кеңеши жөнүндө**

**ЖОБО**

I. Жалпы жоболор

1. Евразия экономикалык бирлигининАгроөнөр жай саясаты боюнча кеңеши (мындан ары – Кеңеш) 2014-жылдын 29-майындагы Евразия экономикалык бирлиги жөнүндө келишимдин 12-беренесинин 2-пунктунун 22-пунктчасына ылайык көмөкчү орган катары Евразия экономикалык бирлигинин мүчө мамлекеттери (мындан ары ылайыгына жараша – мүчө мамлекеттер, Бирлик) тарабынан макулдашылган (координацияланган) агроөнөр жай саясатын ишке ашыруу үчүн түзүлөт.

2. Кеңеш өзүнүн ишинде Бирлик жөнүндө келишимди, Бирликтин укугун түзгөн башка эл аралык келишимдерди жана актыларды, ошондой эле ушул Жобону жетекчиликке алат.

3. Ушул Жобонун максаттарына жетүү үчүн мүчө мамлекеттердин ыйгарым укуктуу органдары болуп төмөнкүлөр түшүнүлөт:

Армения Республикасынын Айыл чарба министрлиги;

Беларусь Республикасынын Айыл чарба жана азык-түлүк министрлиги;

Казакстан Республикасынын Айыл чарба министрлиги;

Кыргыз Республикасынын Айыл чарба, тамак-аш өнөр жай жана мелиорация министрлиги;

Россия Федерациясынын Айыл чарба министрлиги.

II. Кеңештин негизги милдеттери жана функциялары

4. Кеңештин негизги милдеттери төмөнкүлөр болуп саналат:

а) мүчө мамлекеттер үчүн Бирликтин агроөнөр жай комплексинин жана агрардык рыногунун стратегиясы, өнүгүү багыттары жана келечеги боюнча, ошондой эле мүчө мамлекеттердин агроөнөр жай чөйрөсүндөгү интеграцияны тереңдетүү боюнча сунуштарды даярдоо;

б) макулдашылган (координацияланган) агроөнөр жай саясатын ишке ашырууга ар тараптуу көмөк көрсөтүү;

в) мүчө мамлекеттердин агроөнөр жай комплексинин өнүгүүсүн камсыз кылуу маселелери боюнча мүчө мамлекеттердин ыйгарым укуктуу органдарынын ортосундагы өз ара аракеттенүүнү координациялоо.

5. Өзүнө жүктөлгөн милдеттерди ишке ашыруу үчүн Кеңеш төмөнкү иш-милдеттерди жүзөгө ашырат:

а) мамлекеттер аралык өз ара аракеттердин натыйжалуулугун жогорулатуу максатында макулдашылган (координацияланган) агроөнөр жай саясатынын негизги багыттары боюнча мүчө мамлекеттер үчүн сунуштарды даярдайт;

б) мүчө мамлекеттердин ыйгарым укуктуу органдары тарабынан төмөнкүлөр боюнча макулдашылган позицияларды иштелип чыгууга көмөк көрсөтөт:

Бирликтин жана Бирликтин органдарынын актыларынын алкагында агроөнөр жай комплексинин чөйрөсүндөгү эл аралык келишимдердин долбоорлорун иштеп чыгуу боюнча;

агроөнөр жай чөйрөсүндө мүчө мамлекеттердин мыйзамдарын шайкештөө боюнча;

мүчө мамлекеттердин агроазык-түлүк рынокторуна кирүү үчүн тоскоолдуктарды жоюу боюнча;

в) мүчө мамлекеттердин агроөнөр жай комплексин өнүктүрүү маселелери боюнча ыйгарым укуктуу органдарынын маалыматтык өз ара аракеттенүүсүн камсыз кылуу боюнча сунуштарды даярдайт;

г) Бирлик жөнүндө келишимде аныкталган макулдашылган (координацияланган) саясаттын негизги багыттарынын алкагында мүчө мамлекеттердин агроөнөр жай комплексин өнүктүрүүнү камсыз кылуу максатында башка да иш милдеттерин жүзөгө ашырат.

III. Кеңештин мүчөлөрү

6. Кеңештин курамына киргендер:

мүчө мамлекеттердин ыйгарым укуктуу органдарынын жетекчилери;

өнөр жай жана агроөнөр жай комплексинин, техникалык жөнгө салуунун, санитардык, ветеринардык-санитардык, карантиндик фитосанитардык чаралардын маселелери иш чөйрөсүнө кирген Евразия экономикалык комиссиясынын Коллегиясынын (мындан ары – Комиссия) мүчөлөрү.

Мүчө мамлекеттер Кеңешти жана Комиссияны мүчө мамлекеттердин ыйгарым укуктуу органдарынын жетекчилер курамынын өзгөрүшү жөнүндө маалымат менен өз учурунда камсыздап турат.

7. Кеңештин төрагасы Кеңештин жыйындарында төрагалык кылат жана Кеңештин ишине жалпы жетекчиликти жүргүзөт.

Бирлик жөнүндө келишимдин 8-беренесинин 4-пунктуна ылайык, Бирликтин органдарында төрагалык жасаган мүчө мамлекеттин ыйгарым укуктуу органынан өкүл болуп саналган, Кеңештин мүчөсү Кеңештин төрагасы болуп саналат.

8. Кеңештин төрагасы:

а) Кеңештин ишине жетекчилик кылат;

б) Кеңештин жыйынынын күн тартибин макулдашат жана бекитет, аны өткөрүү датасын, убактысын жана ордун аныктайт;

в) Кеңештин жыйынын алып барат;

г) Кеңештин жыйынынын протоколдоруна кол коёт.

9. Кеңештин жыйындарына Кеңештин мүчөлөрүнүн макулдугу менен, компетенциясына Кеңештин жыйынында каралуучу маселелер кирген Комиссиянын кызмат адамдары жана кызматкерлери, мамлекеттик органдардын, илимий жана билим берүү мекемелеринин, коомдук уюмдардын, мүчө мамлекеттердин жана эл аралык уюмдардын бизнес коомчулуктарынын өкүлдөрү, ошондой эле көз карандысыз эксперттер (мындан ары – Кеңештин жыйынынын катышуучулары) катыша алат.

10. Кеңештин иш багыттары боюнча маселелер компетенциясына кирген Комиссиянын департаментинин директору Кеңештин жооптуу катчысы болуп саналат.

11. Кеңештин жооптуу катчысы:

а) Кеңештин жыйынынын күн тартибинин долбоорун даярдайт жана аны Кеңештин төрагасына бекитүүгө сунуштайт;

б) Кеңештин мүчөлөрүнө жана Кеңештин жыйынынын катышуучуларына Кеңештин жыйынынын бекитилген күн тартибин жана анын материалдарын жөнөтөт;

в) Кеңештин мүчөлөрүнө жана Кеңештин жыйынынын катышуучуларына Кеңештин кезектеги жыйынынын өткөрүү датасы, убактысы жана орду жөнүндө маалымдайт;

г) Кеңештин жыйынынын протоколун жазат жана аны Кеңештин төрагасына кол коюуга киргизет;

д) Кеңештин жыйындарынын протоколдорунун көчүрмөлөрүн Кеңештин мүчөлөрүнө жиберет;

е) Кеңештин жыйынынын протоколунда каралган иш-чараларды жүзөгө ашыруу боюнча иштердин аткарылышына мониторинг жүргүзөт жана анын жыйынтыктарын Кеңештин мүчөлөрүнө маалымдайт.

IV. Кеңештин иштөө тартиби

12. Кеңештин жыйындары зарылдыгына жараша, бирок жылына бир жолудан кем эмес өткөрүлөт.

13. Кеңештин жыйынын өткөрүү жөнүндө чечим Кеңештин мүчөлөрү менен макулдашуу боюнча Кеңештин төрагасы тарабынан кабыл алынат.

14. Кеңештин күн тартибинин долбоорун түзүү боюнча сунуштар Кеңештин төрагасына Кеңештин мүчөлөрү тарабынан жиберилет.

15. Кеңештин жыйынынын күн тартибиндеги материалдар төмөнкүлөрдү камтыйт:

а) каралып жаткан маселелер боюнча маалыматтар;

б) кароого сунушталган документтердин долбоорулору (бар болсо);

в) каралып жаткан маселелер боюнча протоколдук жазуулардын долбоорлору;

г) зарыл болгон маалыматтык жана аналитикалык материалдар.

16. Кеңештин жооптуу катчысы Кеңештин мүчөлөрүнө жана Кеңештин жыйынынын катышуучуларына Кеңештин жыйынынын бекитилген күн тартибин жана анын материалдарын, анын ичинде электрондук түрдөгүсүн Кеңештин жыйынын өткөрүү датасына чейин 30 календардык күндөн кеч эмес, ал эми өзгөчө учурларда – Кеңештин жыйынын өткөрүү датасына чейин 7 жумушчу күндөн кечиктирбестен жөнөтөт.

17. Кеңештин жыйындары, эреже катары, Комиссиянын иш бөлмөлөрүндө өткөрүлөт.

Кеңештин жыйыны мүчө мамлекеттердин ыйгарым укуктуу органдарынын сунуштарынын негизинде, каалаган мүчө мамлекетте өткөрүлүшү мүмкүн. Мындай учурда кабыл алуучу мүчө мамлекет Кеңештин жыйынын уюштурууга жана өткөрүүгө көмөк көрсөтөт.

Кеңештин мүчөлөрүнүн сунуштарынын негизинде Кеңештин жыйыны видеоконференция режиминде өткөрүлүшү мүмкүн.

18. Кеңештин мүчөлөрү Кеңештин жыйындарында алмашуу укугусуз катышат.

19. Кеңештин жыйыны ага бардык мүчөлөр катышкан учурда укуктуу болуп саналат.

20. Кеңештин мүчөлөрү Кеңештин жыйынынын бекитилген күн тартибине киргизилбеген кошумча маселелерди Кеңештин жыйынында кароо үчүн сунуш кыла алат.

21. Кеңештин жыйынынын күн тартибине киргизүү үчүн кошумча маселелерди сунуш кылган Кеңештин мүчөлөрү сунуш кылынган маселелер боюнча зарыл материалдардын жана маалыматтардын 7 жумушчу күндөн кечиктирбестен Кеңештин жооптуу катчысына берилишин камсыз кылат.

22. Кеңештин жыйынындагы маселелерди талкуулоо учурунда Кеңештин мүчөлөрү бирдей укуктарга ээ.

23. Кеңеш чечимдерди консенсус аркылуу кабыл алат.

24. Кеңештин жыйынынын жыйынтыктары протокол менен таризделет, анда Кеңештин мүчөлөрүнүн позициялары белгиленет. Кеңештин жыйындарында берилген Кеңештин мүчөлөрүнүн сунуштары мүчө мамлекеттердин акыркы позициясы катары каралбайт.

Кеңештин жыйынынын протоколуна, эреже катары, Кеңештин жыйыны өткөрүлгөн күнү, ал эми өзгөчө учурларда – Кеңештин жыйыны өткөрүлгөн датадан тартып 3 жумушчу күндөн кечиктирилбестен Кеңештин төрагасы тарабынан кол коюлат.

Кеңештин жооптуу катчысы Кеңештин жыйынынын протоколунун көчүрмөлөрүн Кеңештин бардык мүчөлөрүнө Кеңештин төрагасы кол когон күндөн тартып 3 жумушчу күндөн кечиктирбестен жөнөтөт.

Кеңештин төрагасынын чечими боюнча Кеңештин жыйынынын протоколунун көчүрмөлөрү же андан алынган үзүндүлөр Кеңештин жыйынынын катышуучуларына жөнөтүлөт.

Кеңештин жыйынынын протоколдору Кеңештин жооптуу катчысында сакталат.

25. Кеңештин ишине Кеңеш мүчөлөрүнүн жана мүчө мамлекеттердин ыйгарым укуктуу өкүлдөрүнүн катышуусуна байланышкан чыгымдар аларды жыйынга жөнөткөн мүчө мамлекеттерге жүктөлөт.

Илимий жана билим берүү мекемелеринин, коомдук уюмдардын жана мүчө мамлекеттердин бизнес-коомчулугунун, эл аралык уюмдардын өкүлдөрүнүн жана көз карандысыз эксперттердин Кеңештин ишине катышуусуна байланышкан чыгымдарды аталган жактар өздөрү көтөрөт.

Комиссиянын Коллегия мүчөлөрүнүн, Комиссиянын кызмат адамдарынын жана кызматкерлеринин Кеңештин ишине катышуусуна байланышкан чыгымдар Комиссияга жүктөлөт.

26. Кеңештин ишин уюштуруучулук жана материалдык-техникалык жактан камсыз кылууну Комиссия жүзөгө ашырат.